Hui comencen els espectacles programats per a la Pasqua Màgica
19 d’abril 2022

Torna la _Pasqua Màgica_, la iniciativa que posen en marxa conjuntament els departaments de Cultura i de Festes i Cultura Popular de l'Ajuntament de Sagunt pensada per al públic infantil i juvenil amb motiu de les vacacions de Setmana Santa. L'edició d'enguany, que comença hui, dimarts, i que durarà fins al dijous, oferix quatre espectacles per a tots els públics en els quals hi haurà teatre, musicals i màgia amb entrada gratuïta per a xiquets, xiquetes i acompanyants fins a completar l'aforament, sense necessitat de retirar prèviament les localitats. Tots els esdeveniments tindran lloc a les 18.00 hores.

La programació comença hui a la Casa Municipal de Cultura del Port de Sagunt, on JM Gestión Teatral representarà _Amic Frankie,_ un espectacle musical per a tota la família ple d'emotivitat i suspens. _Amic Frankie_ ensenya als més xicotets a combatre els prejudicis basats en l'aspecte físic, es tracta d’un al·legat per la tolerància i la no discriminació contra l’assetjament i l'odi al diferent.

Prenent com a punt de partida la novel·la de terror més famosa de tots els temps, _Frankenstein_, escrita per Mary Shelley, fa més de dos-cents anys, l'autor i director Julio Martí Zahonero desenvolupa una història amb alts valors pedagògics, en la qual es combinen les cançons originals de Paco Garnelo i text original en valencià. Esta versió, dirigida a xiquets «d’entre 0 i 99 anys», compta amb una posada en escena molt visual i dinàmica, en la qual s'alternen diversos llenguatges i tècniques teatrals: música i ball, titelles, jocs d'ombres i llenguatge gestual a través d'objectes. Oscil·lant entre el to de comèdia i les situacions tràgiques, la història d’_Amic Frankie_ dona pas a una emotivitat que contagia l'espectador des del primer moment.

Demà dimecres, 20 d'abril, la maga Patricia Ferrero arribarà al Centre Cultural Mario Monreal de Sagunt amb _De bruixa a maga_, un espectacle de màgia i il·lusionisme per a tots els públics en què manifesta la necessitat de viatjar (amb o sense granera) des de la vulnerabilitat fins a l'apoderament de ser dona, maga i bruixa.

Patricia Ferrero és una il·lusionista valenciana que enfoca tota la seua energia a estudiar, assajar i crear espectacles i efectes inèdits que agraden a tot tipus de públics. Des de molt jove dedica temps a la millora de les seues habilitats escèniques a través del teatre i l'assistència a multitud de congressos de màgia. Comença així a realitzar espectacles propis per tota la Comunitat i elabora il·lusions i números originals, elegants, sensibles emotius i divertits. En els seus espectacles va més enllà del ‘truc’ amb la seua posada en escena i ompli la sala de riures, naturalitat i fantasia.

Entre els seus projectes més importants destaca encarregar-se del Magic Museum by Yunke de Penyíscola i participar com a col·laboradora especial en la segona temporada del programa _Magnífics_, d’À Punt Mèdia.

Pel que fa al dijous 21, a la Casa Municipal de Cultura del Port de Sagunt, Trencadís porta _Aladín_, _un musical genial_, la combinació perfecta entre la màgia del conte i l'espectacularitat del musical amb l'encant de les aventures de _Les mil i una nits_ i els seus luxosos palaus i bulliciosos basars, tot impregnat i envaït per eixa aroma oriental de conte, un espectacle amb el més pur llenguatge musical que sorprendrà el públic amb números inesperats. Un espectacle de màgia, coreografies, cançons en directe, acrobàcies al basar i un vol entre les estrelles que deixa darrere la ciutat del vespre.

Finalment, el divendres 22, Albena Teatre interpretarà en el Centre Cultural Mario Monreal de Sagunt el musical juvenil _128 batecs per minut_, escrit per Patrícia Pardo, amb música de Josep Zapater i Noèlia Pérez, dirigida per la mateixa Noèlia Pérez i Maria Almudéver. La protagonista de l'obra, Ona, desitja ballar al ritme perfecte, però ja fa temps que no pot perquè el seu cor malalt no li deixa. El dia que fa 12 anys, i mentre ho celebra amb la seua amiga Irene i la seua divertida família, rep una trucada de l'hospital: ha arribat un cor nou per a fer-li el trasplantament. Ona té por, però el que no sap és que l'operació es convertirà en un viatge musical a cor obert que l'ajudarà a enfrontar-se als seus desitjos, a les seues frustracions i als seus somnis, fins i tot quan comporten esforç o risc. Este espectacle és tracta d’una coproducció d’Albena Teatre amb Cashalada cia. i Tuix & Ross.

![](/media/ikqdg23h/c3_cartel_pasquamagica2022.jpg?width=604.6590909090909&height=850)

*   [](http://www.facebook.com/sharer.php?u=https://aytosagunto.es/va/actualitat/hui-comencen-els-espectacles-programats-per-a-la-pasqua-magica/ "Facebook")
*   [](http://twitter.com/share?url=https://aytosagunto.es/va/actualitat/hui-comencen-els-espectacles-programats-per-a-la-pasqua-magica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/hui-comencen-els-espectacles-programats-per-a-la-pasqua-magica/ "Linked In")
*   [](mailto:?body=https://aytosagunto.es/va/actualitat/hui-comencen-els-espectacles-programats-per-a-la-pasqua-magica/)